SKRIFTLIG FORESPØRGSEL E-2276/99

af Cristiana Muscardini (UEN) til Rådet

(13. december 1999)

Om: Kontrolmyndighed vedrørende Internet-steder

Kan Den Europæiske Union på baggrund af det øgede antal Internet-steder, hvor man lærer at fremstille kemiske stoffer, skaffe sig krigsmateriel og få rådighed over børn til seksuelt misbrug, oprette en myndighed, som kan evaluere alle Internet-steder og fastlæge dem, som åbenlyst er i modstrid med medlemsstaternes love og følgelig undersøge de nødvendige foranstaltninger til at forhindre, at man gennem Internettet overtræder vore love og begår kriminelle handlinger?

Svar

(10./11. april 2000)

Den Europæiske Union deler det ærede medlems betænkelighed med hensyn til udbredelsen af Internet-steder, der indeholder oplysninger, som tilskynder til kriminel adfærd.

Europol har således af Den Europæiske Union fået til opgave at bekæmpe Internet-kriminalitet, for så vidt sådan kriminalitet falder inden for dens mandat. Europol har været operationel siden den 1. juli 1999 og er allerede aktiv inden for bekæmpelse af ulovlig narkotikahandel og menneskehandel, herunder udnyttelse af mindreårige samt fremstilling, salg eller distribution af børnepornografisk materiale, inden for de målsætninger, der er beskrevet i Europol-konventionen.(1)(2).

Uafhængigt af de forhold, der henhører under Europols kompetence, er medlemsstaterne ansvarlige for kontrollen med de oplysninger, der er til rådighed på Internettet. En udbyder er allerede blevet retsforfulgt for at have huset et sted, som udsendte ulovlige oplysninger.

Som anført i svar på forespørgsel nr. H-0202/97 (fra Anne McIntosh) tillægger Rådet spørgsmålet om kontrol med oplysninger, der udsendes via Internet, den allerstørste betydning, samtidig med at det søger at forene kontrollen af de oplysninger, der er til rådighed på stederne, med de generelle principper om informationsfriheden.

Der ikke planer om at indføre en europæisk kontrolmyndighed. Den Europæiske Union støtter imidlertid medlemsstaterne i deres aktioner gennem specifikke foranstaltninger til forbedring af det retlige samarbejde på dette område. Der er navnlig tale om et udkast til fælles aktion til bekæmpelse af børnepornografi på Internettet; Rådets formandskab har besluttet at høre Europa-Parlamentet herom inden Amsterdam-traktatens ikrafttræden; denne fælles aktion skal ændres til en afgørelse, som Rådet skal høre Europa-Parlamentet om i henhold til artikel 39 i traktaten om Den Europæiske Union. Det ærede medlem skal dog være opmærksom på, at forslaget til direktiv om visse aspekter af den elektroniske handel på det internationale marked indeholder bestemmelser, der begrænser udbydernes ansvar.

Endelig har Rådet vedtaget en fælles holdning, fastlagt af medlemsstaterne, der skal forsvares under forhandlingerne i Europarådet om en konvention om edb-kriminalitet, herunder bekæmpelse af strafferetslige overtrædelser begået via Internettet.

I samme ånd har Europa-Parlamentet og Rådet med beslutning nr. 276/1999/EF af 25. januar 1999 vedtaget en flerårig EF-handlingsplan til fremme af en mere sikker anvendelse af Internettet ved bekæmpelse af ulovligt og skadeligt indhold på globale net. Denne handlingsplan, der løber over en periode fra 1. januar 1999 til 31. december 2002, har en finansiel ramme for gennemførelsen på 25 mio. EUR.

(1) Artikel 2 i Rådets retsakt af 26. juli 1995 om udarbejdelse af en konvention, på grundlag af artikel K.3 i traktaten om Den Europæiske Union, om oprettelse af en europæisk politienhed (EFT C 316 af 27.11.1995, s. 5).

(2) Artikel 1 i Rådets afgørelse af 3. december 1998 om udvidelse af definitionen af forbrydelsen menneskehandel i bilaget til Europol-konventionen (EFT C 26 af 30.1.1999, s. 21).